  Виталий Пронин Кизнер ёросысь Вуж Бӧдья муниципал кылдытэтэн 2012-тӥ арысен кивалтэ Елена Семакова. Та гурт ёрос центрлэсь кыдёке интыяськемын ӧвӧл ке но, сюлмаськонъёссы тачак. Кизнер ёросысь Вуж Бќдья муниципал кылдытэтэн кивалтӥсь Е. Семакова.Муниципал кылдытэтлэн быдӟалаез 25 сюрс гектарлэсь ятыр. Отчы пыро Вуж Бӧдья, Гуӵин-Бӧдья, Вишур, Починка, Гушношур гуртъёс но Кибъя черкогурт. 3 школа, 3 нылпи сад, 3 ФАП, 3 клуб ужало, вань на почта ёзъёс, вуз карон юртъёс. Муниципал кылдытэтэ пырись гуртъёсын 894 адями улэ. 6 ар талэсь азьло гинэ 1 сюрс 27 лыдъяськизы вал ай. Тужгес трос калык улэ Вуж Бӧдья гуртын - 349. Туннэ нуналлы отын 13 урамзы. Озьы ке но гуртэ кылись егитъёс арысь аре кулэсмо. Угось 2013-тӥ арын Мичурин нимо агрокомплекссы куашказ.- Колхоз быремен валче милям сюлмаськонъёсмы эшшо но тросгес луизы, - вера муниципал кылдытэтэн кивалтӥсь. - Соку ик шуг-секытъёс кылдӥзы сюресъёс сузян пумысен. Асьтэос адӟиськоды, сюресъёсмы туж начаресь. Урамъёсмы трос, ваньзы соос пасьтана пазьгиськемын, быгатэммыя пичиен-пичиен выльдыны тыршиськомы. Туж юртто трактор возись воргоронъёс. Арлы быдэ соосын огкыл гожтӥськомы но, ас гуртъёсысьтызы сюресъёссэс волятыса возё.Сюресъёс бере кыкетӥ интые пуктыны луоз ву гумыосты. Соосты выльдон-тупатъянлы коньдонэз муниципал кылдытэтлэн ӧвӧл, нош корт гумыос нуналлы быдэ кадь асьсэ сярысь тодазы вайыто: одӥг палзэ кышъяськод, мукет палтӥз пасяське. Тани кылем шутэтскон нуналъёсы гинэ Вуж Бӧдья гуртын улӥсьёс, дэмен кариськыса, ву башнязэс но одӥг урамысь ву гумызэс тупатъяны быгатӥллям.- Вутэк улон ӧвӧл, - шуэ Елена Ивановна. - Юон вулэсь ӟечлыксэ эскерем сяна, тылпу кысӥсьёслэсь куронъёссэс но быдэсъяно луэ. Гидрантъёсмы ужало, нимысьтыз кылдытэм шуръёсысь вуэз тылпу кысӥсьёс арлэн котькыӵе вакытаз басьтыны быгатозы. Кизнер ёросын тылпу потон учыръёс йылэмен, ваньмаз гуртъёсын калыкен пумиськонъёс ортчытӥмы. Отчы ӧтемын вал участковоймы. Кенешон бере ик 3 бадӟым гуртъёсын (Вуж Бӧдьяын, Вишурын но Кибъяын) уй дежурствоос радъямы. Нуналлы быдэ чакласьконэ потало 2 юртын улӥсьёс.Сюлмаськытӥсь ужпумъёссы сяна, шумпотон иворзы но вань. Вуж Бӧдья гуртэ но Кибъя черкогуртэ туэ чагыр эстӥськон вуиз. Табере сое юртъёсы пыртоно на.Валентина Емельянова   Теги: адями гуртулон  